text: Hvis du vil eje en campingplads: To vestjyske pladser til salg 
  18 januar 2018 kl. 11.51
  Hvis du går med en drøm om at blive campingfatter - eller mutter. Så er muligheden her nu. Folketinget har netop vedtaget et lovforslag, så de kan sælge de statsligt ejede arealer med campingpladser. 
  Et flertal i Folketinget har netop vedtaget et lovforslag, der gør det muligt at udstykke og sælge de statsligt ejede arealer med campingpladser. Der er tale om campingpladser og mindre campingarealer fordelt over hele landet, der hidtil har været drevet af private og kommuner.  
  I Syd- og Sønderjylland drejer det sig om Børsmose Camping og Vejers Camping. Desuden et statsejet areal ved Nymindegab Camping, som ejerne af campingpladsen får lov at købe.
  Det drejer sig om i alt 14 campingpladser og fire mindre arealer, der er bortforpagtede til private og kommunale campingpladser. De fire mindre arealer forventes solgt til de nuværende forpagtere.
  De resterende campingpladser og mindre campingarealer er fordelt over hele landet og ligger i tilknytning til statslige skov- og naturområder. 
  - Det er campingpladser i naturskønne omgivelser, og jeg er sikker på, at nye ejere kan udnytte den attraktive beliggenhed til at tiltrække endnu flere turister til områderne, samtidig med at der fortsat tages hensyn til naturen, siger miljø- og fødevareminister Esben Lunde Larsen i en pressemeddelelse.
  Salget af arealerne vil gå i gang straks efter lovens vedtagelse i 2018 og vil løbe over de kommende år.
  Man kan følge med i salget af campingpladserne på www.nst.dk.
  Campingpladser til salg:
  Børsmose CampingVejers Strand CampingTranum Klit CampingBunken Strand CampingRødhus Klit CampingSvinkløv CampingTunø TeltpladsDCU-Flyvesandet Strand CampingMarstal CampingHøve CampingDCU Camping RågelejeSanddobberne CampingDCU- Camping NærumNordskoven Camping
  
  Bortforpagtede statslige arealer, som nuværende forpagtere får lov at købe:
  Nymindegab CampingBlokhus By CampingHærvejens Ro CampingSilkeborg Sø Camping
  
  